વિશ્ર્વભરમાં ફેલાયેલા ભારતીયો દ્વારા લગભગ સમાન રીતે ઊજવાતા આ તહેવારનો અર્થ એ છે કે દિવાળીની આતશબાજીમાં વીતેલાં વર્ષની તમામ કડવાશ, ખારાશ, નિષ્ફળતા કે નકારાત્મક લાગણીને ઓગાળી દેવામાં આવે છે. દિવાળીના દિવસે ઝળહળ થતા પ્રકાશમાં જે પતંગિયાંઓ ખાક થઈ જાય છે એમ એની સાથે સાથે આપણાં અધૂરાં રહેલાં સ્વપ્નો અને કડવાહટ પણ બળી જાય છે. ફટાકડાઓની આતશબાજીમાં નવી આશાનો સંકેત છે. વર્ષભરની કડવાશ કે મનદુ:ખને ધમાકાઓ સાથે ધરબી દેવાનો એ અવસર છે, જેથી દિવાળીની આતશબાજી શમે એટલે તરત જ નવો સૂર્ય આશાનું અને સંબંધોનું નવું કિરણ લઈને આવવાનું છે.